การพัฒนารูปแบบการดูแลผู้ป่วยคาสายสวนปัสสาวะแบบไร้รอยต่อ (Seamless Care) ร่วมกับการใช้ CAUTI Bundle Plus เพื่อป้องกันการติดเชื้อ E. coli ESBL จากหอผู้ป่วยสู่ชุมชน
การติดเชื้อในระบบทางเดินปัสสาวะที่สัมพันธ์กับการคาสายสวนปัสสาวะ (CAUTI) เป็นตัวชี้วัดสำคัญของคุณภาพการพยาบาล โดยเฉพาะในหอผู้ป่วยอายุกรรม โรงพยาบาลอุทุมพรพิสัย ที่ให้บริการดูแลผู้ป่วยที่มีความจำเป็นต้องคาสายสวนและกลับไปดูแลต่อเนื่องที่บ้าน จากสถิติระหว่างเดือนตุลาคม 2568 ถึงเดือนกุมภาพันธ์ 2569 พบอัตราการติดเชื้อดื้อยา E. coli ESBL เฉลี่ยสูงถึง 8.58 ต่อ 1,000 วันคาสายสวน (รวม 12 ราย) ส่งผลให้ต้นทุนค่ายาปฏิชีวนะเพิ่มสูงขึ้น 1.5 เท่า จากการวิเคราะห์สถานการณ์ของทีมผู้วิจัยพบปัจจัยท้าทาย 2 ประการ ได้แก่ หอผู้ป่วยมีพยาบาลระดับเริ่มต้น (Beginning) จำนวน 4 คน ซึ่งต้องการการส่งเสริมทักษะทางคลินิก และพบรอยต่อในการสื่อสารข้อมูลระหว่างหอผู้ป่วย โรงพยาบาลส่งเสริมสุขภาพตำบล (รพ.สต.) และอาสาสมัครสาธารณสุขประจำหมู่บ้าน (อสม.) ผู้วิจัยจึงได้นำแนวคิดวงจรการบริหารงานคุณภาพ (PDCA) มาประยุกต์ใช้เพื่อพัฒนารูปแบบการดูแลและป้องกันการติดเชื้อที่ครอบคลุมและเหมาะสมกับบริบทของหน่วยงาน
วัตถุประสงค์:
1. เพื่อลดอัตราการติดเชื้อ CAUTI (โดยเฉพาะเชื้อดื้อยา E. coli ESBL) ลงร้อยละ 50 จากสถิติเดิม หรือมีอุบัติการณ์เป็นศูนย์เมื่อผู้ป่วยกลับไปดูแลต่อเนื่องในชุมชน
2. เพื่อให้บุคลากรทางการแพทย์ ผู้ดูแลผู้ป่วย (CG) และ อสม. สามารถปฏิบัติตามแนวทาง CAUTI Bundle Care ได้อย่างถูกต้องมากกว่าร้อยละ 80
วิธีดำเนินการศึกษา: การศึกษาครั้งนี้เป็นการวิจัยเชิงปฏิบัติการเพื่อพัฒนาคุณภาพ โดยใช้วงจร PDCA แบ่งการดำเนินงานออกเป็น 3 วงรอบ ได้แก่
· วงรอบที่ 1 (Re-skill Workshop): มุ่งเน้นการพัฒนาทักษะบุคลากร โดยใช้ระบบพี่เลี้ยง (Mentoring System) ให้พยาบาลระดับ Advance จำนวน 4 คน เป็นผู้ฝึกสอนและประเมินทักษะการใส่สายสวนปัสสาวะและการทำความสะอาดอวัยวะสืบพันธุ์ (Perineal care) แก่พยาบาลระดับ Beginning จำนวน 4 คน พร้อมทั้งจัดทำสื่อวิดีโอสาธิตสำหรับสอนผู้ดูแลผู้ป่วย (CG)
· วงรอบที่ 2 (Daily Alert & Visual Dashboard): นำระบบกระดานข้อมูลภาพ (Visual Dashboard) มาใช้ประเมินความจำเป็นของการคาสายสวนปัสสาวะแบบรายวัน (Daily Alert) เพื่อลดจำนวนวันคาสายสวน และใช้เป็นเครื่องมือส่งต่อข้อมูลล่วงหน้าแก่ รพ.สต.
· วงรอบที่ 3 (Seamless Care): ปรับปรุงรอยต่อกระบวนการสื่อสารระหว่างหอผู้ป่วย รพ.สต. และ อสม. เพื่อวางแผนลงเยี่ยมบ้านและติดตามพฤติกรรมการดูแลของผู้ดูแลให้มีความสมบูรณ์แบบ
ผลการศึกษา (ผลลัพธ์ที่คาดหวัง): จากการนำรูปแบบ CAUTI Bundle Plus มาใช้ คาดว่าอัตราการติดเชื้อจะลดลงจากเดิมมากกว่าร้อยละ 50 ตามเป้าหมายของหน่วยงาน บุคลากรพยาบาลร้อยละ 100 มีความรู้และทักษะที่ถูกต้องในการใส่สายสวนปัสสาวะและทำความสะอาดอวัยวะสืบพันธุ์ นอกจากนี้ หน่วยงานจะได้รูปแบบและแนวทางการส่งต่อผู้ป่วยแบบไร้รอยต่อ (Seamless Care) ที่บุคลากรในหอผู้ป่วยและ รพ.สต. เครือข่ายสามารถยึดถือปฏิบัติร่วมกันได้อย่างครบถ้วนและมีประสิทธิภาพ
คำสำคัญ: CAUTI Bundle Plus, การติดเชื้อดื้อยา E. coli ESBL, การดูแลแบบไร้รอยต่อ (Seamless Care), วงจรคุณภาพ (PDCA), ระบบพี่เลี้ยง (Mentoring System)





























